**LÁTOGATÁSSAL KAPCSOLATOS TÁJÉKOZTATÓ**

A fogvatartott kapcsolattartóit a vonatkozó jogszabályi keretek közt, havonta rezsim szabályoktól függően egy, vagy kettő alkalommal fogadhatja, a látogatás időtartama rezsim szabályoktól függően 60, 75, vagy 90 perc. A látogatás csak a meghatározott napon és kiírt időben vehető igénybe.

A látogatáson egy alkalommal legfeljebb négy főt fogadhat a fogvatartott, akik közül legalább egy személynek 18 év felettinek kell lennie. A látogatásra kérem, hozza magával a személyi azonosságát igazoló okmányát (érvényes személyi igazolvány, új típusú jogosítvány vagy érvényes útlevél), mert ennek hiányában az intézet területére történő belépés nem lehetséges.

A látogatásra érkezőknek szekrény áll rendelkezésükre, ahová csomagjait és egyéb magával hozott tárgyait bezárhatják, annak kulcsát az intézet elhagyásáig maguknál tarthatják. A látogató helyiségbe csak a szekrény kulcsa, papír zsebkendő és - időjárás függvényében - felsőruházat vihető be.

Ittas, vagy bódult állapotban lévő személy, az intézetbe nem léphet be!

Az intézet területén dohányozni tilos!

A behozott vagyon–, és értéktárgyakért az intézet felelősséget nem vállal.

A látogató járművével csak az intézet erre kijelölt területén parkolhat.

Ruházatát és csomagját be és kilépéskor ellenőrizzük.

A látogatásra, az erre kijelölt helyiségben, asztal mellett, ülve kerül sor. A látogatás során testi érintkezés semmilyen formában sem engedélyezett. A fogvatartottól bármit átvenni, részére bármit átadni, iratot, fényképet bemutatni tilos. Amennyiben a felügyelet tiltott tevékenységet észlel, a beszélőt félbeszakítjuk.

Reintegrációs tiszt javaslata alapján lehetőség van családi beszélő igénybe vételére is, ahol a testi érintkezés megengedett.

Lehetőség van, a szabadulás utáni eredményes beilleszkedés érdekében, reintegrációs konzultáció igénybe vételére, mely a soros havi látogatástól független. A konzultáció munkanapokon történik, időtartama 1 óra, majd 30 perc családi jellegű beszélő igénybevételére van lehetőség. Konzultáción a fogvatartott legfeljebb négy főt fogadhat, akik közül legalább egy főnek 18 év felettinek kell lennie. A konzultáció lebonyolítása a fogvatartott reintegrációs tisztjének és az intézet pszichológusának részvétele mellett, az erre külön kijelölt helyiségben, asztal mellett történik, ahol előre egyeztetett témák kerülnek feldolgozásra. A konzultációt csak az engedélyen feltüntetett személyek vehetik igénybe.

A konzultáción való részvételnek a feltétele, hogy a fogvatartott, valamint a hozzátartozók is írásban nyilatkozzanak, hogy a foglalkozást igénybe szeretnék venni. A konzultációt egy fogvatartott legfeljebb havi egy alkalommal veheti igénybe. Az első alkalom a fogvatartott várható szabadulása előtt 12 hónappal engedélyezhető.